Közös álláspont

(1999. május 17.)

amelyet a Tanács az Európai Unióról szóló szerződés 15. cikke alapján fogadott el,

a Délkelet-európai Stabilitási Egyezményről

(1999/345/KKBP)

AZ EURÓPAI UNIÓ TANÁCSA,

tekintettel az Európai Unióról szóló szerződésre, és különösen annak 15. cikkére,

mivel:

(1) 1999. április 8-án és 26-án a Tanács elfogadta a Délkelet-Európára vonatkozó következtetéseket;

(2) a térség egészének stabilizációjára irányuló meghatározott törekvésekbe bele kell foglalni a koszovói válság politikai megoldását;

(3) Délkelet-Európára vonatkozóan egy stabilitási egyezményt kell előkészíteni;

(4) egy ilyen egyezményt az Egyesült Nemzetek Alapokmányára, az EBESZ elveire és állásfoglalásaira, továbbá az Európa Tanács vonatkozó szerződéseire és egyezményeire, valamint különösen az Emberi jogok európai egyezményére kell alapozni;

(5) a stabilitási egyezményben az Európai Uniónak vezető szerepet kell játszania, az EBESZ-nek kulcsfontosságú szerepe van a biztonság és a stabilitás elősegítésében, és a stabilitási egyezményt az EBESZ-szel szorosan együttműködve kell kialakítani és végrehajtani;

(6) az Európai Unió a regionális megközelítés keretein belül és azon túl is, aktívan erősíti a demokratikus és gazdasági intézményeket a térségben, számos jól megalapozott program segítségével;

(7) az Európai Unió egy újfajta szerződéses kapcsolat segítségével közelebb hozza a térséget ezen országok az EU szerkezetébe történő teljes integrációjának megvalósulásához, a különböző országok egyedi helyzetének figyelembevételével, az Európai Uniós tagság kilátásba helyezésével az Amszterdami Szerződés alapján, a koppenhágai feltételek teljesülését követően;

(8) a Jugoszláv Szövetségi Köztársaságot fel kell kérni egy ilyen stabilitási egyezményben történő részvételre a szükséges feltételek teljesítését követően,

ELFOGADTA EZT A KÖZÖS ÁLLÁSPONTOT:

1. cikk

(1) Az Európai Uniónak vezető szerepet kell játszania a Délkelet-európai Stabilitási Egyezmény létrehozásában.

(2) E Stabilitási Egyezmény célja a résztvevők közötti együttműködés biztosítása széleskörű rendelkezésekkel a hosszú távú stabilitás, a biztonság, a demokratizálódás, a térség gazdasági újjáépítése és fejlődése, valamint a tartós jószomszédi viszony kialakítása egymás között és a nemzetközi közösséggel.

(3) Az Európai Unió annak biztosításán dolgozik, hogy a résztvevők létrehozzák maguk között a "Délkelet-Európai Regionális Kerekasztalt" a Stabilitási Egyezmény alkalmazására.

2. cikk

(1) Az 1. cikkben meghatározott célok elérésének előmozdítsa érdekében az Európai Unió összehív egy Délkelet-Európáról szóló konferenciát.

(2) A konferencia külügyminiszteri szinten kerül megrendezésre, lehetőség szerint 1999 júliusának vége előtt. A konferenciát Royaumont összetételben tartják (kizárva a Jugoszláv Szövetségi Köztársaságot, amíg az nem teljesíti a nemzetközi közösség részvételre vonatkozó feltételeit). A konferencián részt vesznek továbbá Kanada, Japán, az EBRD, EBB, IMF, VB, OECD, ENSZ, NATO, NYEU, UNHCR képviselői, valamint a regionális kezdeményezések képviselői is.

(3) A konferenciát 1999. május 27-én készítik elő egy königswinteri (Petersberg) találkozón vezető tisztviselői szinten, a (2) bekezdésben meghatározott összetétel szerint. Emiatt az e konferenciára vonatkozó munkálatokat sürgősen meg kell kezdeni.

3. cikk

(1) Az Európai Unió aktívan támogatja a régió országait a stabilitási egyezmény céljainak elérésében.

(2) Az Európai Unió a nemzetközi adományozókkal együtt megkezdi a vonatkozó adományozó konferencia szervezését Délkelet-Európa újjáépítésének céljából.

4. cikk

E közös álláspont elfogadásának napján lép hatályba.

5. cikk

Ezt a közös álláspontot a Hivatalos Lapban ki kell hirdetni.

Kelt Brüsszelben, 1999. május 17-én.

a Tanács részéről

az elnök

J. Fischer

--------------------------------------------------